Torsdag aften stemte byrådet i Mariagerfjord Kommune om den kommuneplan, der gør det muligt at lave et energianlæg med både solceller og vindmøller i naturområdet Als Enge. 26 byrødder stemte for at droppe planerne, og tre stemte imod. Det var Svend Madsen (V), Casper Hedegaard (B) og Peder Larsen (F). Dermed er planerne droppet. Borgmester Mogens Jespersen (V) er ikke i tvivl om, at det er den rigtige beslutning. - Det har indvirkning, når man får underskrifter fra 750 personer - altså næsten alle borgere i området - der skriver under på, at de ikke er interesserede i at naturområdet bliver til et energianlæg. Hvis vi som kommune vil have et samarbejde med borgerne, så skal vi lytte, og jeg er glad for, at vi var 26 byrødder, der lyttede, siger han. En af de borgere i Buddum, der nu er glad for, at planerne er skrinlagte, er elektriker Uffe Johansen. - Det er jo fantastisk, at vi er der, hvor vi er, efter at have kæmpet imod det her i et halvt år. Vi er jo nærmest en hel by, der er glade og tilfredse over, at vi ikke skal have vores boligers værdier ødelagt af de her kæmpe mastodonter, siger han. Klimaneutral i 2050? Til byrådsmødet var en gruppe af mennesker, der var imod projektet, mødt op. Og det er ikke første gang, de protesterer mod den kommuneplan, der giver mulighed for energianlægget. Siden 2016, da kommuneplantillæget blev vedtaget, og et vindmølleområde blev en mulighed, har de været med til møderne. - De har været ordentlige og saglige med deres argumenter, og det har vi lyttet til, siger borgmesteren. En af de byrødder, der er imod at droppe planerne, er Peder Larsen (F). Han vil gerne fastholde det potentielle vinmølleområde i Als Enge, fordi han mener, det ellers kan blive svært for kommunen at være på 100 procent vedvarende energi i senest 2050. Det fremgår af referatet fra byrådsmødet. Borgmesteren ser det derimod ikke som et problem at nå klimamålet, selvom planerne i Als Enge er droppet. - Vi bliver ikke de eneste, der får problemer med at nå klimamålet, siger Mogens Jespersen og tilføjer: - Og det har jeg det slet ikke dårligt med, for vi har lang tid endnu - prøv at se, hvad der har været af teknologisk udvikling på området bare de seneste 30 år. Det skal vi nok klare, siger borgmesteren.

Referat:
Der kommer hverken kæmpevindmøller  på 180 meter eller solceller op i Als Enge. Energianlægget er droppet, det besluttede byrådet torsdag.